b'\n_START_ARTICLE_\nZastava M21\n_START_SECTION_\nZasnova\n_START_PARAGRAPH_\nPu\xc5\xa1ka je za\xc4\x8dela nastajati na \xc5\xbeeljo Vojske ZR Jugoslavije (Vojske Srbije in \xc4\x8crne Gore) \xc5\xa1e 1997 leta, ki je \xc5\xbeelela sodobno juri\xc5\xa1no pu\xc5\xa1ko za vojaka 21. stoletja, od koder je dobila tudi ime. Poleg NATO kalibra je po zahodnih standardih pu\xc5\xa1ka opremljena tudi s standardnim NATO vodilom na zgornji strani, na katerega se enostavno namesti cela vrsta opti\xc4\x8dnih namerilnih naprav ter mo\xc5\xbenost namestitve podcevnega bombometa._NEWLINE_Pu\xc5\xa1ka deluje na principu odvoda smodni\xc5\xa1kih plinov, podobno kot je to re\xc5\xa1eno pri legendarni juri\xc5\xa1ni pu\xc5\xa1ki AK-47. Regulator ognja se nahaja nad pi\xc5\xa1tolskim ro\xc4\x8dajem pu\xc5\xa1ke in ima tri polo\xc5\xbeaje (zaklenjen, enostrelni in rafalni). Pomo\xc5\xbeni regulator ognja je enak kot je bil na pu\xc5\xa1ki Zastava M70 in se nahaja na levi strani za zaklepom. Strelec izbere na\xc4\x8din ognja s palcem desne roke ali s preklopom drugega regulatorja. V testiranju so tudi regulatorji ognja, ki omogo\xc4\x8dajo tristrelni rafal._NEWLINE_Ogrodje pu\xc5\xa1ke je narejeno iz stisnjene plo\xc4\x8devine in je brunirano, cev pa je trdo kromirana. V testni fazi obstajajo dve vrsti cevi, klasi\xc4\x8dno na\xc5\xbelebljena in poligonalna. Iz enakega materiala so tudi nabojniki za 30 nabojev, \xc4\x8deprav so v fazi tudi testiranja nabojnikov iz plasti\xc4\x8dne mase._NEWLINE_Tudi preklopno kopito pu\xc5\xa1ke je sodobno zasnovano in je, tako kot kopi\xc5\xa1\xc4\x8dek in pi\xc5\xa1tolski ro\xc4\x8daj izdelano iz polimerov. Kopito se preklaplja na desno stran in je na ogrodje pritrjeno z dvema kovinskima te\xc4\x8dajema. Oro\xc5\xbeje se lahko uporablja s sklopljenim kopitom in, seveda, z razklopljenim._NEWLINE_Plinski valj se nahaja nad cevjo, za\xc4\x8dne pa se kakih 20 centimetrom od ustja, nanj pa je takoj na za\xc4\x8detku pritrjen tudi prednji klasi\xc4\x8dni merek, ki je nastavljiv v vseh smereh in slu\xc5\xbei kot pomo\xc5\xbeno namerilno sredstvo, saj je pu\xc5\xa1ka predvidena za uporabo z opti\xc4\x8dnimi namerilnimi napravami._NEWLINE_Na koncu cevi je razbijalo plamena, ki hkrati slu\xc5\xbei tudi kot kompenzator odsuna, takoj za njim pa je name\xc5\xa1\xc4\x8deno dr\xc5\xbealo za bajonet, ki se ga nasadi vodoravno, da pod cevjo ostane prostor za bombomet.\n_START_SECTION_\nBombomet\n_START_PARAGRAPH_\nBombomet je lahko name\xc5\xa1\xc4\x8den pod cev M21 in je prav tako zastavin proizvod, na pogled pa je precej podoben ruskemu GP25. Izstreljuje 40\xc2\xa0mm granate, ki jih strelec vstavi s prednje strani (podobno kot pri minometu). Granate so u\xc4\x8dinkovite na razdaljah med 50 in 400 metri. Masa bombometa je 1500 g, na pu\xc5\xa1ko pa se nasadi podobno kot bajonet. Na nosilec se zatakne dokler se ne zasko\xc4\x8di, za delovanje pa je pripravljen \xc5\xbee v nekaj sekundah. Bombomet ima lastni spro\xc5\xbeilec dvojnega delovanja. Skupna dol\xc5\xbeina bombometa je 323\xc2\xa0mm, vojak pa ga lahko nosi na pu\xc5\xa1ki ali v pripadajo\xc4\x8di torbici, kamor ga lahko z enostavnim zlaganjem spravi, ko ga ne namerava uporabljati._NEWLINE_V razvoju je tudi drug bombomet enakega kalibra, ki se polni na\xc2\xa0\xc2\xbbzahodni\xc2\xab\xc2\xa0na\xc4\x8din (kot potezna \xc5\xa1ibrenica).\n_START_SECTION_\nDelovanje pu\xc5\xa1ke\n_START_PARAGRAPH_\nPu\xc5\xa1ka se razstavlja podobno kot vse pu\xc5\xa1ke iz dru\xc5\xbeine kala\xc5\xa1nikov, podobno robustno pa je tudi delovanje oro\xc5\xbeja. Testna serija pu\xc5\xa1k pa je tudi uspe\xc5\xa1no prestala testiranja tehni\xc4\x8dno preizkusnega centra vojske Jugoslavije v letu 2002 in je trenutno na\xc2\xa0\xc2\xbbbojnem\xc2\xab\xc2\xa0preizku\xc5\xa1anju v vojski Republike Srbije.'